b'\n_START_ARTICLE_\nScreening\n_START_PARAGRAPH_\nScreening (ogs\xc3\xa5 kalt sikting eller masseunders\xc3\xb8kelse) er et begrep som brukes om forskjellige typer unders\xc3\xb8kelser i som oftest kriminaltekniske og medisinske sammenhenger som gj\xc3\xb8res p\xc3\xa5 et stort antall individer for \xc3\xa5 finne et spesielt fenomen eller en sykdom. M\xc3\xa5let med screening vil i mange tilfeller v\xc3\xa6re \xc3\xa5 kartlegge en st\xc3\xb8rre populasjon, for \xc3\xa5 kunne avdekke tilfeller av, s\xc3\xa5 godt som alltid, u\xc3\xb8nskete tilstander, fenomener eller sykdommer hos individer i befolkningen. Unders\xc3\xb8kelsen gj\xc3\xb8res p\xc3\xa5 en st\xc3\xb8rre befolkningsgruppe der sannsynligheten er liten for at den enkelte har fenomenet eller sykdommen. Screening kan ogs\xc3\xa5 benyttes om \xc3\xa5 \xc2\xabscreene\xc2\xbb eller sikte personer eller dokumentasjon, som eksempelvis ved bakgrunnssjekk av jobbs\xc3\xb8kere.\n_START_SECTION_\nKriminalteknisk bruk\n_START_PARAGRAPH_\nFartsm\xc3\xa5lingene som politiet gj\xc3\xb8r av alle kj\xc3\xb8ret\xc3\xb8yer et sted langs en vei, enten ved en kortvarig kontroll eller ved fast montert fotoboks, er en screening for \xc3\xa5 f\xc3\xa5 straffet fartsovertredere. Fartsm\xc3\xa5lingene har en annen effekt enn andre screeningunders\xc3\xb8kelser, ved at sj\xc3\xa5f\xc3\xb8rene ellers trues til \xc3\xa5 overholde fartsgrensene. Sikkerhetskontrollen p\xc3\xa5 flyplassene, som best\xc3\xa5r av unders\xc3\xb8kelser etter v\xc3\xa5pen og potensielt farlige gjenstander, er en screeningunders\xc3\xb8kelse av et stort antall passasjerer i forhold til hver potensiell terrorist som blir stoppet.\n_START_SECTION_\nMedisinsk bruk\n_START_PARAGRAPH_\nInnen medisin er det etablert flere screeningunders\xc3\xb8kelser som gj\xc3\xb8res p\xc3\xa5 store deler av befolkningen. _NEWLINE_Et eksempel p\xc3\xa5 en medisinsk screeningunders\xc3\xb8kelse er pr\xc3\xb8ver for \xc3\xa5 avdekke livmorhalskreft som best\xc3\xa5r av \xc3\xa5 ta en cellepr\xc3\xb8ve fra livmorhalsen, ogs\xc3\xa5 kalt cervixcytologi. Arkivene fra laboratoriene som analyserer slike pr\xc3\xb8ver kobles med folkeregisteret, slik at kvinner mellom 25 og 69 \xc3\xa5rs alder, som ikke har tatt slik pr\xc3\xb8ve de siste 3 \xc3\xa5rene, f\xc3\xa5r brev om \xc3\xa5 bestille time hos fastlegen for pr\xc3\xb8vetaking. Brevene sendes fra Sentralenheten for masseunders\xc3\xb8kelse for livmorhalskreft. Under gynekologisk unders\xc3\xb8kelse brukes en spesiell b\xc3\xb8rste i \xc3\xa5pningen av livmorhalsen og celler strykes ut p\xc3\xa5 en glassplate som behandles med en spesiell spray f\xc3\xb8r den sendes til laboratoriet. Patologen, som er spesialist p\xc3\xa5 \xc3\xa5 granske celler fra sykt vev, ser da om det er underlivskreft eller forstadier til underlivskreft. Det er enkelt \xc3\xa5 fjerne vevet med de syke cellene n\xc3\xa5r underlivskreft oppdages tidlig, og det varer sannsynligvis mange \xc3\xa5r fra tidlige forstadier kan oppdages til kreften blir farlig._NEWLINE_Tidligere ble det foretatt skjermbildeunders\xc3\xb8kelser som var en unders\xc3\xb8kelse med r\xc3\xb8ntgen som ble gjort over hele landet med spesialbusser og b\xc3\xa5ter fra ca. 1943 til 1997 for \xc3\xa5 oppdage tuberkulose tidlig. _NEWLINE_P\xc3\xa5 helsestasjonene for sm\xc3\xa5barn gj\xc3\xb8r helses\xc3\xb8ster og helsestasjonslege et stort antall screeningunders\xc3\xb8kelser p\xc3\xa5 alle barn som tar imot tilbudet, for \xc3\xa5 finne en lang liste med sykdommer. Blant disse er synshemninger, skjeling, netthinnekreft, vannhode, h\xc3\xb8rselshemning, ganespalte, lymfekjertelkreftformer, hjertefeil, lungesykdommer, leversykdommer, nyrekreft, brokktilstander, testikler som ikke er p\xc3\xa5 plass, hoftesykdommer, feilstillinger i armer og ben, bevegelsesproblemer, plattfot og klumpfot, taleutviklingshemning, sukkersyke og endel andre sykdommer og utviklingshemninger.\n_START_SECTION_\nTarmkreftscreening\n_START_PARAGRAPH_\nTarmkreftscreening er masseunders\xc3\xb8kelse for \xc3\xa5 forhindre kreft i tykktarm og endetarm._NEWLINE_Det er per dags dato ingen screeningprogram mot tarmkreft i Norge. En 4-\xc3\xa5rig pilotstudie som sammenligner de to screeningmetoder, iFOBT (Fekal Okkult Blod Test) og sigmoidoskopi ble p\xc3\xa5begynt mars 2012 i \xc3\x98stfold og Akershus. Denne studien er finansiert av Helse- og omsorgsdepartementet.\n_START_SECTION_\nKost/nyttefaktorer\n_START_PARAGRAPH_\nVed innf\xc3\xb8ring av en screeningunders\xc3\xb8kelse m\xc3\xa5 det vurderes om kostnadene ved alle unders\xc3\xb8kelsene av mange friske personer st\xc3\xa5r i forhold til nytten som funn av sykdom vil ha for de enkelte pasientene, eller nytten for samfunnet av \xc3\xa5 finne en terrorist eller annen kriminell. _NEWLINE_Dersom behandlingen som pasientene f\xc3\xa5r gir plager for dem uten \xc3\xa5 forlenge livet, eller ikke gi bedret livskvalitet, kan disse pasientene ha det bedre om sykdommen ikke oppdages ved screening. Dersom en sykdom med screening kan oppdages s\xc3\xa5 tidlig at den lett kan behandles, vil unders\xc3\xb8kelsen kunne ha stor verdi s\xc3\xa6rlig om sykdommen er d\xc3\xb8delig n\xc3\xa5r den vil oppdages av plager som pasienten f\xc3\xa5r p\xc3\xa5 et senere stadium.'